Data: 12 ta' Diċembru, 2020. .td_uid_2_6058def06bc5b_rand.td-a-rec-img{text-align:left}.td_uid_2_6058def06bc5b_rand.td-a-rec-img img{margin:0 auto 0 0} Għadni niftakar qisu lbieraħ l-eċċitament u l-entużjażmu li kien hawn fost il-Maltin, u anke ħafna mill-kumplament tad-dinja, meta l-astronawti Amerikani niżlu fuq il-qamar fil-21 ta' Lulju, 1969. Niftakar li kulħadd kien imkaħħal mat-televiżjoni. Dak iż-żmien konna naraw biss bl-iswed u abjad għax it-televiżjonijiet tal-kulur daħlu wara. Kien żmien ieħor, meta la kellna internet, la mobiles, u lanqas ħafna kumditajiet oħra. Ftit kien hemm kif tgħaddi ż-żmien u x'jaljenak. Għalhekk, kull titjira spazjali kienet tqajjem interess enormi fil-pajjiż. Il-missjonijiet spazjali tal-programm Apollo baqgħu sejrin sal-1972, imbagħad twaqqfu. Kien hemm kwistjonijiet dwar il-flejjes enormi li kienu jiswew titjiriet bħal dawn lejn il-qamar u n-NASA (National Aeronautics and Space Administration) kienet imxekkla mill-problema ta' nuqqas ta' fondi. Minn dakinhar, ħadd aktar ma niżel fuq il-qamar. B'kollox tnax-il astronawta niżlu fuq il-qamar u kollha kienu rġiel. Fil-fatt, l-astronawti kollha tal-programm Apollo kienu rġiel, u nisa ma kienx hemm. L-ewwel astronawta mara Amerikana li ħadet sehem f'titjira spazjali kienet Sally Ride fit-18 ta' Ġunju, 1983. Minn dan il-lat, is-Sovjetiċi kienu aktar avvanzati għaliex qabilha kienu tellgħu fl-ispazju lil Valentina Tereshkova fl-1963 u lil Svetlana Savitskaya fl-1982. Issa, l-Istati Uniti tal-Amerika se terġa' tibda t-titjiriet spazjali bin-nies fuqhom lejn il-qamar. Dan hu l-programm Artemis li l-mira tiegħu huwa li jniżżel fuq il-qamar raġel u mara sas-sena 2024 u se juża teknoloġiji avvanzati biex jesplora l-qamar aktar minn qatt qabel. Wara din l-esperjenza, imbagħad, l-iskop huwa li eventwalment ikunu possibbli titjiriet bl-astronawti lejn il-pianeta Mars. Bħalissa hemm tmintax-il astronawta li qed jitħarrġu għall-missjonijiet tal-programm Artemis li minnhom disgħa huma nisa (ara r-ritratt). Waħda minnhom se tkun l-ewwel mara li tinżel fuq il-qamar. Issa li hemm President Amerikan ġdid u anke minħabba kwistjonijiet ta' fondi, għadu mhux magħruf jekk il-mira tal-2024 għall-ewwel inżul bin-nies fuq il-qamar tintlaħaqx. Ħafna qed ibassru li l-inżul aktarx jiġi pospost sas-sena 2028. Isir meta jsir, nittama li, jekk Alla jrid, inkun għadni ħaj biex narah u nara l-ewwel mara tirfes fuq wiċċ il-qamar. .td_uid_3_6058def06be53_rand.td-a-rec-img{text-align:left}.td_uid_3_6058def06be53_rand.td-a-rec-img img{margin:0 auto 0 0}